丹霞篇寄冲妙观方友
何儒行 (Yuan)
麻姑诸峰插脩翠，麻姑仙人鸣玉佩。中有道人饵丹霞，采术餐芝鍊元气。此地昔年我曾游，苍霞碧树烟云秋，仙坛石老苔花幽。寻观怪石狮子踞，石屋落日玄猿愁。玄猿愁，白鹤舞，相携乘风淩紫雾。琳宫丹阙摩太清，下视人寰隔风雨。丹秘金炉深，剑藏石匣古。挥手接高真，飘飘巳遐举。道人笑掬山下泉，竹房茶灶摇轻烟。天游之亭据幽胜，玉堂宝翰何清妍。却登齐云阁，持觞劝明月。明月满山风满林，醉来清梦欲飞越。我无负郭田，我无买山钱。一丘一壑肯乞与，便须写我丹霞篇。